GiliGold/VAD_KnessetCorpus huggingface dataset:
חיים ילין: אתה ראית פעם עיר או מועצה שמעלה לעצמה שכר?
חיים ילין: אתה ראית דבר כזה?
חיים ילין: אין חיה כזו.
דוד ביטן: זה לא רלוונטי מה שאתה אומר.
חיים ילין: למה זה לא רלוונטי?
דוד ביטן: אסביר לך אחר כך.
דוד ביטן: אמרתי שאני אתייחס בסוף.
חיים ילין: טלי, את העלית לעצמך את המשכורת?
יעל גרמן: אני רק רוצה לענות.
חיים ילין: ולמהנדס שלך העלית את המשכורת?
טלי פלוסקוב: למהנדס כן.
חיים ילין: בתור מה?
טלי פלוסקוב: - - - ב-65% - - -
יעל גרמן: אמר היושב-ראש:
יעל גרמן: למה לא פעלנו ב-2012?
יעל גרמן: אני חייבת לציין שמהרגע שנכנסנו, מי שהוביל את המאבק זה שמעון סולומון, חבר כנסת.
יעל גרמן: הוא פנה.
דוד ביטן: לא, היו תמיד ח"כים שהובילו את המאבק הזה.
דוד ביטן: כל שנה יש מישהו תורן בעניין הזה.
יעל גרמן: אני מדברת על 2013.
יעל גרמן: מהרגע שנכנסנו פנינו לוועדה.
יעל גרמן: ביקשנו לשנות את ההחלטה.
יעל גרמן: מהרגע שלא שינו עשינו מה שעשינו ולא אומר כי זה מתן בסתר.
דוד ביטן: חבר הכנסת שטרן, בבקשה.
אלעזר שטרן: אני רוצה לדבר רגע על תרבות הלא רלוונטיים.
דוד ביטן: בבקשה, חבר כנסת יכול לדבר על מה שהוא רוצה.
אלעזר שטרן: אני רוצה להגיד גם למה – בגלל שאני לא מאשים את חבר הכנסת מיקי זוהר.
מרב מיכאלי: תינוק שנשבה.
אלעזר שטרן: אני לא רוצה לדבר אישית.
אלעזר שטרן: אני חושב שכל הדיון הזה הוא דיון שבתשתית שלו יש לא רלוונטי.
אלעזר שטרן: אדוני היושב-ראש, כשאתה מכנס את הוועדה הזו אתה אומר לוועדה המייעצת: אתם לא רלוונטיים.
אלעזר שטרן: אנחנו לא יכולים כחברי כנסת, גם אם קודמנו מינו ועדה מייעצת, לקבל את ההמלצות שלה כשזה נוח לנו או כשזה לא נוח לנו, וזה בדיוק העניין.
אלעזר שטרן: אני ממש חושב שהעניין הוא הרבה יותר תרבותי מאשר עניין שקלי וכספי בהקשרים האלה.
אלעזר שטרן: מה אנחנו משדרים לציבור?
אלעזר שטרן: אנחנו משדרים לציבור שמדינת ישראל או הדרג המחליט ימנה ועדות.
אלעזר שטרן: ואם המסקנות יתאימו לנו, נקבל אותן.
אלעזר שטרן: ואם לא יתאימו לנו, במיוחד לא באופן אישי, אז לא נקבל אותן.
אלעזר שטרן: מי האנשים הבאים שיסכימו ללכת לוועדות כאלה?
אלעזר שטרן: איזה רמה של אנשים אנחנו רוצים שילכו לאייש אותן כשהם יודעים שאנחנו יותר חזקים מהם?
אלעזר שטרן: התרבות הזו של למנות ועדה ולתת לה את כל הסמכות ואחרי זה להגיד לה: אתם לא רלוונטיים – שלא נתפלא אחר כך שאת דפוס מחשבה הזה שביטא פה עכשיו - - - אתה התנצלת אני מקבל את ההתנצלות שלך.
מכלוף מיקי זוהר: לא יודע למה התנצלת.
דוד ביטן: אתה לא צריך להגיד לאנשים לא רלוונטיים.
מכלוף מיקי זוהר: יש חלק שהם לא רלוונטיים, מה לעשות?
מכלוף מיקי זוהר: תיכף אסביר לך גם למה.
אלעזר שטרן: אני חושב שזאת לא התנהגות.
אלעזר שטרן: זו אמירה תרבותית מעליבה.
אלעזר שטרן: אתה יודע, פרט שהיה בכלל ויצא מן הכלל ללמד, לא ללמד על עצמו יצא, אלא על הכלל כולו יצא ללמד.
אלעזר שטרן: בהקשר הזה אני חובש את אותם ספסלים, גם אם מצד אחר, כמו חבר הכנסת מיקי זוהר.
אלעזר שטרן: כשחבר כנסת אומר על חבר כנסת אחר: אתה לא רלוונטי, זה פוגע גם בי וגם ב - - -
אורן אסף חזן: חבר הכנסת שטרן, הפנסיה התקציבית שלך רלוונטית או לא רלוונטית לנושא?
אלעזר שטרן: הנה, עכשיו הדיון הזה.
אלעזר שטרן: ראית?
אורן אסף חזן: אני רוצה לדעת רק אם הפנסיה התקציבית שהוא מקבל רלוונטית או לא רלוונטית לנושא הזה.
אורן אסף חזן: הפופוליזם הזה נמאס כבר, מספיק.
דוד ביטן: חזן, תקבל זכות דיבור.
דוד ביטן: תתייחס לנושא של פנסיות.
אורן אסף חזן: אנשים יושבים בבית, לא מגיעים לוועדות, לא מגיעים למליאה.
אורן אסף חזן: גם ככה ממנים אותם בלי התמודדות.
אורן אסף חזן: מפלגה לא דמוקרטית, והם עושים פופוליזם על הכנסת ועושים לכולנו דה-לגיטימציה.
אורן אסף חזן: תתחילו לעבוד, אחרי זה תהיה לכם זכות לדבר.
אורן אסף חזן: חבורה של - - -
יעל גרמן: גם ההתפרצויות שלך נמאסו, גם ההתפרצויות שלך נמאסו.
יעל גרמן: מנסה להשתלט על כל דיון.
דוד ביטן: חזן, מספיק.
דוד ביטן: נתתי לך, אבל מספיק.
אלעזר שטרן: אני משתתף בצערך על זה שחבר הכנסת חזן ב - - -
אורן אסף חזן: אני משתתף בצער המדינה שאנשים כמוך הם חברים בכנסת.
יעל גרמן: אי-אפשר - - -, זה מוזיל את הדיון.
אלעזר שטרן: אין גבולות למה מנצלים כשבקואליציה יש רק 61.
אורן אסף חזן: תגיד את האמת, לא תהיה שום בעיה.
אורן אסף חזן: שרק יגיד את האמת - - -
דוד ביטן: הוא יגיד מה שהוא רוצה.
דוד ביטן: כל עוד הוא לא פוגע בחברים, הוא יכול להגיד מה שהוא רוצה.
אורן אסף חזן: הוא פוגע מאוד.
אורן אסף חזן: כשהוא מסתיר הוא פוגע מאוד.
דוד ביטן: מספיק, חזן.
אלעזר שטרן: אני סיימתי את דבריי.
אלעזר שטרן: אני לא מוכן להיות חלק מוויכוח איתו.
אורן אסף חזן: מי אמר פנסיה תקציבית ולא קיבל?
דוד ביטן: יוסי יונה, בבקשה.
דוד ביטן: חזן, אתה רוצה לדבר?
דוד ביטן: ברשות אתה לא מדבר, זה מעניין.
דוד ביטן: רק בלי רשות.
אורן אסף חזן: ברשותך, אני אדבר.
יוסי יונה: לאחר הדיון המתלהם באמת שמתקיים כאן, יש לנו פה הזדמנות לשמור על הכבוד שלנו גם בגינוי של אמירות שכאלה.
יוסי יונה: חברי באמת הטוב מיקי זוהר, זה לא לעניין.
יוסי יונה: כבוד היושב-ראש, אתה מגלה רגישות ואתה מנסה להגיע לאיזושהי פשרה מאוזנת.
יוסי יונה: אבל עדיין אני מפציר בך ובחברות ובחברי הכנסת שיושבים סביב השולחן הזה לגלות אף רגישות גדולה יותר בעניין הזה.
יוסי יונה: הציבור מסתכל עלינו והחברה הישראלית מאופיינת באחד מפערי השכר הגדולים.
יוסי יונה: כפי אנחנו יודעים, המחקר הבין-לאומי של פערי השכר תורמים לפערים בכלל חברתיים וכלכליים.
יוסי יונה: לכן, כשאנחנו יושבים בהזדמנות שכזו ודנים בהעלאת השכר שלנו יש בזה טעם לפגם.
יוסי יונה: מה גם, כפי שצוין לפני כן, אנחנו יודעים שחצי מהמשתכרים במשק היום, משתכרים פחות מ-6,000 שקל, והנה אנחנו פה דנים בהעלאה כזו או אחרת של השכר שלנו, שאנחנו דנים בכך יש בעיה.
יוסי יונה: אני מצטרף לאלה שחושבים שאנחנו צריכים לכבד את הוועדה הציבורית, לקבל את ההמלצה שלה באמת באופן בלתי תלוי במדד א' או במדד ב', בין אם זה מדד לצרכן או בין אם זה ההצמדה.
יוסי יונה: בואו באמת ונשמור על כבודנו.
יוסי יונה: בואו נראה לציבור הרחב שאנחנו רגישים ושאנחנו יכולים להוות דוגמה.
יוסי יונה: אנחנו אכן עובדים קשה.
יוסי יונה: השכר שלנו הוא שכר נאה, ולטעמי אין מקום שנעלה אותו.
יוסי יונה: אני ממליץ לך, אדוני היושב-ראש, ולחברות ולחברי הכנסת, לקבל את ההמלצה של הוועדה הציבורית ולהקפיא את שכרנו.
יוסי יונה: אם נצטרך להעלות אותו בעתיד עדיין תהיה לנו הזדמנות.
דוד ביטן: מיקי זוהר.
מכלוף מיקי זוהר: אדוני, אני מניח שדבריי לא ימצאו חן בעיני חברי הוועדה.
דוד ביטן: אבל בלי לפגוע, אני מבקש.
מכלוף מיקי זוהר: לא, לא רוצה לפגוע.
מכלוף מיקי זוהר: אני רק רוצה לומר דברים.
מכלוף מיקי זוהר: אני רק מבקש מאדוני לא לתת לאף אחד להפריע לי וכמו שקראת לי לסדר - - -
יעל גרמן: רק לך מותר להפריע?
חיים ילין: מה שמותר לך, לאחרים לא, כי אתה מורם מעם, מהקואליציה.
חיים ילין: אתה מורם מעם.
דוד ביטן: חיים, אתה בדרך כלל מנומס.
דוד ביטן: רבותיי, לא להפריע.
אורן אסף חזן: אתה מדבר על מורם מעם?
מכלוף מיקי זוהר: אני חושב שדווקא בשמאל - אלה מרגישים יותר מעם, לא אנחנו בימין.
מכלוף מיקי זוהר: אנחנו עמך.
אורן אסף חזן: אין גבולות ליהירות.
דוד ביטן: חזן, גם לחבר שלך אתה מפריע?
חיים ילין: אני באמת מרחם על כולנו שאתם נמצאים בקואליציה כזו עם אנשים כאלה, באמת אני מרחם.
דוד ביטן: ילין, אני קורא אותך לסדר פעם ראשונה.
אורן אסף חזן: - - - חתיכת חצוף.
אורן אסף חזן: שכחת את הקסאם בבית.
אורן אסף חזן: שכחת בבית עוד כמה דברים חוץ מאת הקסאם.
חיים ילין: חד-משמעית, חד-משמעית.
דוד ביטן: אני קראתי אותך לסדר.
חיים ילין: לא יודע, יש פה אנשים שבאו מחו"ל.
חיים ילין: אבל באו מאיזשהו מקום שאני לא יודע מה עשו שם באמת.
דוד ביטן: אתה גם פוגע, זו גם פגיעה.
דוד ביטן: להגיד שלאנשים אין יכולת זו גם פגיעה.
אורן אסף חזן: נשלח אותך לסיבוב, אני אלמד אותך.
אורן אסף חזן: להגיד שלאנשים אין יכולת זו פגיעה.
מכלוף מיקי זוהר: חיים, אנחנו יודעים שאתה מגיע ממעוז שמאל, אבל לא צריך להתנשא.
חיים ילין: מעוז השמאל שלי זה ג'בלייה.
חיים ילין: אתה מכיר אותו?
חיים ילין: תכיר אותו.
מכלוף מיקי זוהר: בואו נדבר על דברים רציניים עכשיו.
מכלוף מיקי זוהר: ראשית, שיהיה ברור למי שלא היה ברור, אין בכלל שאלה שלאופוזיציה יש ערך חשוב ומהותי בדמוקרטיה הישראלית.
מכלוף מיקי זוהר: אך יש כמה באופוזיציה שהם באמת לא רלוונטיים.
מכלוף מיקי זוהר: לכן, חשוב שאני אבהיר.
מכלוף מיקי זוהר: מי שאני חושב שהוא לא רלוונטי, אמרתי לו.
מכלוף מיקי זוהר: כי לצערי הרב, אנחנו מזהים מצב שהאופוזיציה איבדה כבר את ההגינות שלה.
מכלוף מיקי זוהר: אני גם חוויתי את זה בוועדת הכספים כמרכז הקואליציה בוועדה.
מכלוף מיקי זוהר: ראיתי את התנהלות האופוזיציה.
יואל חסון: מה ראית?
יואל חסון: את האופוזיציה שעובדת, שמבטלת כל מיני חוקים שאתם רוצים להפיל על העם הזה?
אורן אסף חזן: לא ביטלתם שום דבר.
מכלוף מיקי זוהר: ראיתי את ההתנהלות של האופוזיציה.
מכלוף מיקי זוהר: שום דבר היא לא השיגה, שום דבר היא לא השיגה.
מכלוף מיקי זוהר: כל מה שהיא השיגה זה בזכות מה שאנחנו בקואליציה רצינו והסכמנו.
יואל חסון: אה, באמת?
יואל חסון: כי לא היה לכם רוב, לא יכולתם.
יואל חסון: נכנעתם כי לא יכולתם.
מכלוף מיקי זוהר: היה לנו רוב, אתה לא מבין כמה היה לנו רוב.
מכלוף מיקי זוהר: אני גייסתי את הרוב.
מכלוף מיקי זוהר: אבל מה קרה בסוף?
מכלוף מיקי זוהר: אנחנו ויתרנו ונתנו לאופוזיציה צ'ופרים והיא אפילו לא הצביעה אתנו.
מכלוף מיקי זוהר: אפילו פעם אחת היא לא הצביעה אותנו.
יואל חסון: כי לא היה לכם רוב.
יואל חסון: אם היה לכם רוב, לא הייתם מתפשרים בכלום.
מכלוף מיקי זוהר: היה לנו רוב.
דוד ביטן: יואל חסון, בחייך.
דוד ביטן: אתה רוצה לדבר?
מכלוף מיקי זוהר: מה שקורה זה דבר פשוט.
מכלוף מיקי זוהר: האופוזיציה כל היום עוסקת בפופוליזם זול.
מכלוף מיקי זוהר: היא זורה חול בעיני הציבור והיא משקרת את הציבור.
מכלוף מיקי זוהר: לי זה נמאס.
מכלוף מיקי זוהר: אני לא מוכן לקבל את זה יותר.
חיים ילין: מיקי, אתה הצבעת נגד ניצולי השואה.
חיים ילין: אתה יודע את זה?
חיים ילין: אתה הצבעת נגד ניצולי השואה.
חיים ילין: אחמד טיבי הצביע בעד.
חיים ילין: אותם אנשים שאתם מתעלמים, אחמד טיבי הצביע בעד ואתם נגד.
מכלוף מיקי זוהר: זה הפופוליזם שלכם.
מכלוף מיקי זוהר: אנחנו ניתן לחיילים ואנחנו ניתן לניצולי השואה.
מכלוף מיקי זוהר: לא אתם תיתנו להם.
מכלוף מיקי זוהר: אתם קיבלתם תשובה מהציבור שאתם לא רצויים בקואליציה.
מכלוף מיקי זוהר: זה גם מה שימשיך להיות.
חיים ילין: בגלל פופוליזם - כן ממש, מיקי.
חיים ילין: ממש, ממש.
מכלוף מיקי זוהר: אנחנו ממשיכים לעבוד בקואליציה ועובדים יום יום שעה שעה למען כל הציבור במדינת ישראל והתוצאות בשטח ברורות.
אורן אסף חזן: יואל, אני מבין שאתה רוצה לראות סרט, אבל לא כולם - - -
חיים ילין: אולי יורידו את השכר של חברי כנסת של האופוזיציה שהם לא עושים כלום - נראה לי הכי טוב.
חיים ילין: ככה יעלו את חברי הכנסת של הקואליציה, יורידו של האופוזיציה שהם לא עושים כלום.
יעל גרמן: נכון, ואז יהיה ממוצע.
אורן אסף חזן: אתם גם כך לא מגיעים לכנסת ולא עובדים.
דוד ביטן: די, ילין.
חיים ילין: למה רק להם מותר להפריע?
דוד ביטן: אבל אמרתי, קראתי לסדר להם.
דוד ביטן: קראתי פעם אחת, לא רוצה לקרוא פעם שנייה.
חיים ילין: אבל הם מצפצפים.
דוד ביטן: לא נכון, הם שתקו בסוף.
דוד ביטן: יש לך עוד דקה לדבר.
דוד ביטן: בגלל שהפריעו לך, הוספתי לך דקה למרות שהאמת היא שלא הגבלתי אף אחד.
מכלוף מיקי זוהר: אז אל תגביל אותי.
תמר זנדברג: סליחה, מה קרה?
אורן אסף חזן: לא, היא לא תקרא לי חצוף.
אורן אסף חזן: אין בעיה, היא לא תשב פה.
דוד ביטן: חזן, מה קרה?
אורן אסף חזן: אנשים בקהל לא יקראו קריאות ביניים - - - לחברי כנסת.
דוד ביטן: מי קרא לך חצוף?
תמר זנדברג: היא אזרחית במדינה, עם כל הכבוד.
אורן אסף חזן: גם אם היא אזרחית, לא אזרחית, שתדבר בכבוד.
תמר זנדברג: תזלזל במי שאתה - - -
דוד ביטן: זנדברג, זנדברג.
תמר זנדברג: סליחה, לא, לא, לא.
דוד ביטן: זנדברג, עם כל הכבוד, אני זוכר שהוצאת את כל הקהל כמעט שמחא כפיים נגד מה שאמרת בוועדת הסמים.
תמר זנדברג: נכון, הייתי יושבת-ראש הוועדה.
דוד ביטן: אני אומר חד-וחלק, כל מי שבצד פה יידבר ויכנה את הח"כים בכינויים או יפריע להם, ייצא החוצה.
אורן אסף חזן: שתעמוד ותתנצל.
דוד ביטן: לא צריך את ההתנצלות שלה, היא לא חשובה לנו.
מכלוף מיקי זוהר: אני אומר דבר פשוט.
מכלוף מיקי זוהר: הקואליציה עובדים יום יום, שעה שעה, למען כלל הציבור במדינת ישראל, וזה לא משנה מאיפה הוא מגיע.
מכלוף מיקי זוהר: גם אם זה איש שמאל מתל-אביב וגם אם זה ערבי מאום אל פחם כולם מקבלים את השירות ואת הטיפול הממלכתי ביותר והם נהנים מהעשייה הממלכתית שלנו.
אוסאמה סעדי: מיקי, האופוזיציה לא עובדת?
אוסאמה סעדי: רק הקואליציה עובדת?
דוד ביטן: כל אחד עושה את העבודה שלו.
דוד ביטן: אלה עושים ואלה עושים.
מכלוף מיקי זוהר: שיהיה ברור, ושלא יהיה למישהו ספק, העשייה שלנו היא ממלכתית למען כלל הציבור במדינת ישראל.
מכלוף מיקי זוהר: אבל היא לא מושפעת מהפופוליזם הזול של האופוזיציה.
יואל חסון: אתה מתכוון – היא מלכותית.
יואל חסון: מלוכת נתניהו - - -
מכלוף מיקי זוהר: מבחינתנו, אנחנו נמשיך באמת לעשות למען העם והוא גם, בעזרת השם, ימשיך לתמוך בנו.
מכלוף מיקי זוהר: לשורש העניין, לשכר חברי הכנסת, אני רוצה לומר - - -
מרב מיכאלי: אחרי שדיברת, להסית סתם.
מכלוף מיקי זוהר: זה ממש לא הסתה, אפילו לא קרוב להסתה.
מכלוף מיקי זוהר: הסתה זה בדיוק מה שאתם עושים בשמאל יום יום, שעה שעה.
מכלוף מיקי זוהר: אני מרגיש את זה כל יום, שעה שעה.
מכלוף מיקי זוהר: מה לעשות, אני חבר כנסת ימני אז בשמאל תמיד ינסו לתקוף - - -, מה לעשות?
יואל חסון: אתה מרגיש שמסיתים נגדך?
יעל גרמן: אתה הרוב, מה אתה מרגיש?
מכלוף מיקי זוהר: תתפלאי, אבל גם הרוב מרגיש את עריצות השמאל.
מכלוף מיקי זוהר: אנחנו מרגישים אותו עד היום.
מכלוף מיקי זוהר: התחלנו בתקופת מפא"י, אנחנו אנשים מזרחיים הרי ויודעים מה זה קיפוח.
מכלוף מיקי זוהר: התחלנו בתקופת מפא"י וזה עדיין ממשיך גם היום.
מכלוף מיקי זוהר: אבל אנחנו מטפלים בזה ואנחנו גם מנצחים.
מכלוף מיקי זוהר: ברוך השם, אנחנו גם מושלים, וזה מה שיהיה.
יעל גרמן: הפוסל, במומו פוסל.
יואל חסון: זה לא ייאמן שהוא במפלגה שבה הייתי פעם.
יואל חסון: לא ייאמן, זה הליכוד של היום.
יואל חסון: זה לא הליכוד שאני גדלתי עליו.
אורן אסף חזן: אנחנו כבר שכחנו שהיית בה פעם אחרי כל המפלגות שעברת בדרך.
אורן אסף חזן: שכחנו איפה התחלת אחרי כל מה שעברת בדרך.
יואל חסון: - - - אתה לא איש ליכוד.
מכלוף מיקי זוהר: אני מחבב אותך.
יואל חסון: אתה לא איש ליכוד, איש ליכוד אמיתי לא מדבר כך.
אורן אסף חזן: תגיד לי איפה אתה היום.
אורן אסף חזן: בבל"ד, ברשימה המשותפת?
מכלוף מיקי זוהר: אתה לא איש ליכוד, אני איש ליכוד.
יואל חסון: היום אני לא איש ליכוד, אני לא יכול להיות איש ליכוד.
אורן אסף חזן: אתה איש הרשימה המשותפת.
מכלוף מיקי זוהר: אתה איש שאני מחבב, לכן אני לא מרחיב.
יואל חסון: אתה לא היית בליכוד - - -
אורן אסף חזן: יואל, אני הייתי בליכוד.
מכלוף מיקי זוהר: עזבת את דרכו של הליכוד, הלכת לדרך אחרת.
יואל חסון: אנשים כמוך השתלטו על הליכוד.
יואל חסון: אתה נציג הדרום שמדבר על ההתנחלויות מהבוקר עד הלילה.
יואל חסון: אתה לא עושה כלום בשביל הדרום שאתה בא ממנו.
יואל חסון: כל היום אתה מטייל בהתנחלויות.
מכלוף מיקי זוהר: 400 מיליון שקל הבאתי לפיתוח הנגב.
מכלוף מיקי זוהר: זה אני הבאתי את זה לוועדת הכספים, לא אף אחד אחר.
מכלוף מיקי זוהר: אני לא עושה למען הנגב?
מכלוף מיקי זוהר: אני כל היום עושה למען הנגב.
אורן אסף חזן: למה אתה מתנצל בכלל?
דוד ביטן: יואל, יואל.
דוד ביטן: יואל, אני קורא לך לסדר.
דוד ביטן: יואל, אני אוציא אותך.
מכלוף מיקי זוהר: אני לא רוצה לתקוף אותך כי אני מכבד אותך.
מכלוף מיקי זוהר: יש לי הרבה מה לומר.
דוד ביטן: מיקי, יש לך חצי דקה לשורש העניין.
מכלוף מיקי זוהר: לשורש העניין – יש כאן את חברי יש עתיד שהרי יש עתיד מתאפיינים בעיקר בפופוליזם זול.
אלעזר שטרן: מיקי, אתה בדקת אם בוועדה הם - - -?
מכלוף מיקי זוהר: הרי כל מה שעושה ראש המפלגה שלהם זה לומר בדיוק את מה שהציבור רוצה לשמוע.
מכלוף מיקי זוהר: הוא שובר ימינה, שמאלה, מרכזה.
מכלוף מיקי זוהר: זה יאיר לפיד ויש עתיד אז אני לא מתפלא.
מכלוף מיקי זוהר: יש פה עוד כמה חברים שגם מנסים לגזור הון פוליטי בהקשר של שכר חברי הכנסת.
מכלוף מיקי זוהר: לי זה ממש לא משנה אם השכר יעלה או לא יעלה.
מכלוף מיקי זוהר: ברוך השם לא חסר לי פרנסה.
מכלוף מיקי זוהר: אשתי מרוויחה אפילו טוב יותר ממני, ברוך השם.
מכלוף מיקי זוהר: לא מעניין אותי אם זה יעלה או לא.
מכלוף מיקי זוהר: אבל כואב לי שיש הרבה חברי כנסת, אלה הרלוונטיים כמובן, לא הלא רלוונטיים, שמצדיקים את השכר שלהם ועובדים קשה מאוד גם באופוזיציה, גם בקואליציה, ועובדים מבוקר עד ערב.
חיים ילין: אה, פתאום באופוזיציה עובדים קשה.
מכלוף מיקי זוהר: אתה מהלא רלוונטיים, אל תדאג.
מכלוף מיקי זוהר: אני מדבר על הרלוונטיים.
חיים ילין: מיקי, אני יודע שאני לא רלוונטי.
מכלוף מיקי זוהר: אלה שעובדים קשה לא צריכים להתבזות פה היום כי ייתנו להם עוד 700 או 800 שקל בחודש שהם יוכלו להמשיך לעשות את עשייתם בצורה טובה ומכובדת למען עם ישראל.
מכלוף מיקי זוהר: אבל יש את הפופוליסטים, אנחנו מכירים אותם.
מכלוף מיקי זוהר: אנחנו גם נדע איך להתמודד איתם.
מכלוף מיקי זוהר: בסוף הציבור נותן את התשובות בקלפי, והוא ימשיך לתת אותן, בעזרת השם.
יעל גרמן: לא הבנתי אם אתה בעד או נגד.
דוד ביטן: בהצבעה תראי.
דוד ביטן: אין הצבעות חשאיות.
יעל גרמן: זה נשמע לי שהוא נגד.
אורן אסף חזן: אה, זה לא מאחורי פרגוד היום?
דוד ביטן: יש השפעה של הממד החמישי.
דוד ביטן: הממד החמישי זה התקשורת.
אורן אסף חזן: זה הרשות החמישית שרוחה מרחפת מעל הכול.
אורן אסף חזן: עיקרון הפרדת הרשויות נשמר.
יואל חסון: אורן, מה שבאמת כיף כאן זה שכולם שנונים.
דוד ביטן: אורן, בבקשה תתחיל לדבר.
דוד ביטן: אורן, אני אגביל אותך.
אורן אסף חזן: תן לי לדבר.
אורן אסף חזן: אדוני היושב-ראש, חברי הכנסת, אני חושב שיש פה כמה חברים שקצת התבלבלו.
אורן אסף חזן: הנושא הוא בכלל לא שכר הח"כים.
אורן אסף חזן: השיח הוא בכלל עזות המצח שיש אצל חלק מהחברים, לא רק בכנסת הזו, שהם ממשיכים מסורת עגומה רצופת שנים של חברי כנסת שבשביל איזשהו סינק או כותרת או שהשם שלהם יופיע כי אף אחד לא באמת מכיר אותם אז הם בוחרים לייצר דה-לגיטימציה לחברי הכנסת ולכנסת ישראל.
דוד ביטן: אתה אומר את זה כמומחה לתקשורת?
אורן אסף חזן: אני ותקשורת?
אורן אסף חזן: מה לי ולתקשורת?
חיים ילין: אורן חזן, הפעם אני איתך.
חיים ילין: אני מבקש שהעלאת המשכורת שלנו תהיה בז'יטונים.
חיים ילין: אני ממש איתך.
אורן אסף חזן: בוא, הנה, זה מרגיש כאילו חנוך דאום רשם לך פאנצ'ים.
אורן אסף חזן: יש לך עוד כמה בשרוול?
אורן אסף חזן: כי לבד אתה לא מסוגל, חיים ילין.
דוד ביטן: למה לפגוע?
דוד ביטן: גם אתה פגעת.
דוד ביטן: מה זה רלוונטי לדיון?
דוד ביטן: זה פגיעה אישית.
דוד ביטן: לא צריך לפגוע, מספיק.
אורן אסף חזן: חיים, אתה יודע מה הבעיה איתך?
אורן אסף חזן: שגם בז'יטונים אתה לא יודע לספור.
חיים ילין: תאמין לי, אין לי שום בעיה.
יואל חסון: איך אתה יודע?
יואל חסון: ראית אותו?
אורן אסף חזן: עזוב, מה שאני יודע נשאיר.
אורן אסף חזן: מה שקורה בעוטף ישראל כנראה יישאר - - -
דוד ביטן: אל תשיב על זה, עשה לי טובה
אורן אסף חזן: לא, אני מדבר ענייני.
אורן אסף חזן: הייתי שמח לדעת האם לראש המועצה יש פנסיה תקציבית או לא.
אורן אסף חזן: זה דבר שהוא מאוד מעניין אותי.
חיים ילין: אין לו פנסיה תקציבית במילימטר.
חיים ילין: יש לי פנסיה צוברת בדיוק כמו כל ח"כ, ואתה לא תוכל להגיד.
אורן אסף חזן: אתה מבין כמה אתה פתטי?
אורן אסף חזן: חיים, תראה כמה אתה פתטי.
חיים ילין: יותר מזה אני אגיד לך, אני פתחתי חשבון בנק לפני שמונה חודשים.
חיים ילין: אין לי שקל, אין לי רכוש.
חיים ילין: לא היה לי קזינו, לא ניהלתי קזינו, ומעולם לא עזבתי את מדינת ישראל בשביל להעשיר את המשפחה שלי.
חיים ילין: תודה רבה לך.
אורן אסף חזן: חיים, זה נשמע כאילו אתה מקנא בי.
אורן אסף חזן: אל תקנא, נשמה.
אורן אסף חזן: יש לך עוד סיכוי להגיע לאנשהו בחיים.
אורן אסף חזן: אל תקנא.
אורן אסף חזן: חברים, בוא נשים את הדברים על השולחן.
אורן אסף חזן: יש פה חברי כנסת בבית הזה שנהנים מפנסיה תקציבית על חשבון הקופה הציבורית.
אורן אסף חזן: למי שבחדר ולא יודע, פנסיה תקציבית היא כזו שכאשר הם ישבו בכובע הקודם שלהם, בין אם בכיסא ראש עיר, בין אם בצבא, בין אם במשטרה, אז המדינה הרימה להם כסף במרוצת השנים, ומהכסף הזה הם נהנים היום.
מכלוף מיקי זוהר: כל כך צודק, כל כך צודק.
אורן אסף חזן: חלקם אפילו לא מקבלים משכורת מהכנסת, אלא רק השלמה של מאות או אלפי שקלים בודדים.
אורן אסף חזן: ההעלאה הנוכחית או העלאות קודמות או בעתיד בכלל לא משפיעה עליהם.
אורן אסף חזן: אז בן אדם שבכלל לא יקבל את הכסף שבא ואומר כלפי הציבור: חברים, אני מוכן לתרום – איך תתרום את מה שלא שלך בכלל?
אורן אסף חזן: אם אותם חברי כנסת יהיו הגונים מספיק לקום ולהגיד: כן, אני מרוויח 30,000, 32,000, 35,000 שקל מפנסיה תקציבית על חשבון המדינה - חברים, זה על חשבון החלשים ועל חשבון הפריפריה.
אורן אסף חזן: זה על חשבון אותן צעקות שאתם צועקים בוועדת הכספים שאין להעביר כסף – מספיק.
אורן אסף חזן: אתם מדברים על הוועדה הציבורית?
אורן אסף חזן: אני חושב שהוועדה הציבורית הזאת היא לא אובייקטיבית והיא לא רלוונטית והיא לא עושה עבודתה נאמנה.
אורן אסף חזן: כי אם אני פניתי לוועדה הציבורית בחודש מאי, בחודש מאי, ואמרתי: 23,142 שקל מיועד לתקציב סלולר לחברי כנסת, והוועדה התכנסה פעמיים כדי להגיד לי שהיא תתכנס כדי לדון בנושא.
אורן אסף חזן: אז איפה השיניים של הוועדה הציבורית?
אורן אסף חזן: רק כשזה פופולרי לפגוע בחברי הכנסת?
אורן אסף חזן: אבל בפועל דה-פקטו כשאפשר לחסוך מיליונים ולייעד אותם למקומות אחרים היא לא עושה את עבודתה?
אורן אסף חזן: נאה דורש, נאה מקיים.
אורן אסף חזן: הוועדה הציבורית צריכה, קודם כל, לבדוק את עצמה, לבחון את עצמה, ולתת תשובות על נושאים ענייניים, ואחרי זה תעז לבקר את חברי הכנסת.
דוד ביטן: רבותי, חזן, עם כל הכבוד, אני צריך להגן גם על כבוד הוועדה הציבורית.
דוד ביטן: לאט, לאט – מספיק.
אורן אסף חזן: אני אומר לך, אני פניתי לוועדה הציבורית.
יעל גרמן: לפגוע בוועדה הציבורית שאנחנו מינינו?
דוד ביטן: לא צריך לתקוף את הוועדה הציבורית.
דוד ביטן: היא עושה עבודה בתום לב.
מכלוף מיקי זוהר: עכשיו יעל גרמן ואלעזר שטרן יעשו גילוי נאות על הפנסיה התקציבית שלהם.
מכלוף מיקי זוהר: יעל גרמן, תעשי גילוי נאות על הפנסיה התקציבית שאת זכאית לה.
יעל גרמן: לי אין פנסיה תקציבית.
יעל גרמן: כשאני נכנסתי לכהן כראש עיר היתה פנסיה צוברת, ואין לי פנסיה תקציבית.
חיים ילין: אתם שקרנים, אתם לא יודעים את הנתונים.
חיים ילין: גם לטלי יש פנסיה תקציבית.
חיים ילין: פנסיה צוברת יש לכולם לפי חוק.
יעל גרמן: מ-98' יש פנסיה צוברת לכל ראשי הערים, ואני מ-99'.
מכלוף מיקי זוהר: אלעזר שטרן, אין פנסיה תקציבית?
מכלוף מיקי זוהר: יש לך פנסיה תקציבית?
מכלוף מיקי זוהר: תעשה גילוי נאות.
אלעזר שטרן: אתה רוצה שנדבר?
יעל גרמן: לא הבנתי על מה הוא מדבר - - -, זה חלק מחוסר הרצינות שלך, אורן חזן.
דוד ביטן: יש לך דקה, דקה, לסיים.
אורן אסף חזן: יעל, אני מוזמן להפנות אותך לשיח שלי ולך היה אתמול בגל"צ ובו אמרת: אורן, צודק.
אורן אסף חזן: צריך לבחון את הנושא הזה.
יעל גרמן: אני חושבת שאתה צודק לגבי הסלולר, לא לגבי הפנסיה התקציבית.
יעל גרמן: בסלולר אני חושבת שצריך - - -
אורן אסף חזן: וגם אמרת שאני צודק - - -
דוד ביטן: - - - אני אסביר.
אורן אסף חזן: ברשותך, אדוני היושב-ראש, אתה לא הגון.
אורן אסף חזן: אתה לא הגון.
אורן אסף חזן: כשאני מדבר אז כולם יכולים לצעוק.
דוד ביטן: דיברת חמש דקות, מה אתה רוצה?
אורן אסף חזן: מפריעים לי.
דוד ביטן: הם לא מפריעים, אתה מפריע לעצמך.
אורן אסף חזן: אתה הרגע נתת לי דקה.
אורן אסף חזן: אם אתה צריך שעון עצר, אני אתן לך.
אורן אסף חזן: אמרת דקה.
דוד ביטן: חצי דקה עברה כבר.
אורן אסף חזן: אני אחזור ואומר, אני מפנה את גרמן לדברים שיצאו לה אתמול מהפה.
אורן אסף חזן: אני לא השתמשתי ב- - -
יעל גרמן: לגבי הסלולר, תדייק.
אורן אסף חזן: אז מי שיש לו פנסיה תקציבית אז מותר לו לתקוף את שכר חברי הכנסת?
יעל גרמן: אמרתי שאת הפנסיה התקציבית צריך לבחון.
יעל גרמן: אני דיברתי על הסלולר ותפסיק לסלף דברים.
דוד ביטן: לא להגיב על כל דבר.
אורן אסף חזן: אפשר להוציא את ההקלטה ולשמוע.
אורן אסף חזן: אסכם ואומר שאני חושב שאחרי כל כך הרבה שנים שהדה-לגיטימציה לכנסת ולחברי הכנסת, חוסר האמון שנבנה בציבור, נובע קודם כל מתוך חברי כנסת בבית הזה שכמו שאמרתי בשביל שמם, בשביל איזה כותרת זוטרה בעיתון עושים את הדבר הזה.
אורן אסף חזן: הגיע הזמן לעשות די.
אורן אסף חזן: אני חושב שההצעה שלך היא הצעה נבונה ונכונה.
אורן אסף חזן: יתרה מזאת, זה יכול להיות גם שבאיזשהו שלב צריך לעצור.
אורן אסף חזן: אבל לבוא ולהכפיש פה אנשים, ואני לא בא להעיד על עצמי, שעובדים מהבוקר עד הלילה, מניחים עשרות חוקים, נמצאים בדיונים, מגישים הצעות לסדר, מתרוצצים בכל מקום וגם מתמודדים אחרי זה ונפגשים עם הציבור, ולא כאלה שממנים אותם על-ידי הנהג או האישה של יו"ר מפלגה כזה או אחר.
אורן אסף חזן: הגיע הזמן לעצור את הפארסה הזו.
דוד ביטן: נמצא אתנו מנכ"ל התנועה לאיכות השלטון.
דוד ביטן: מכיוון שהם התייחסו לזה בפייסבוק אמרתי שהם יכולים לבוא ולהתייחס לזה גם פה.
דוד ביטן: זה המקום שצריך להתייחס ולא בפייסבוק.
<אלי סולם: כבוד היושב-ראש, אני מודה על ההזדמנות להציג את הנושא.
<אלי סולם: התנועה לאיכות השלטון מונה היום 40,000 חברים.
<אלי סולם: אנחנו פועלים בנושא של שכר חברי הכנסת מספר שנים.
<אלי סולם: פנינו לחברי הוועדה.
יואל חסון: מה זה "חברים"?
יואל חסון: זה לייק בפייסבוק?
<אלי סולם: לא, זה חברים משלמים דמי חבר.
<אלי סולם: חברים שהם חברים בתנועה.
<אלי סולם: יש אחורינו עורף ציבורי רחב.
<אלי סולם: זה לא שהפוסטים בפייסבוק היו הדבר היחידי.
<אלי סולם: הקמנו עצומה ועצומה על הדבר הספציפי הזה שקורה גם עכשיו.
<אלי סולם: אני חייב להגיד שכרגע מהצד זה נראה הרבה יותר גרוע ממה שחשבנו שהוא.
<אלי סולם: אולי נתייחס לזה בסוף.
<אלי סולם: יש 50,000 חותמים וכדאי לכם בתור חברי כנסת לקרוא מה האנשים האלה אומרים כשהם אומרים מה זה ניתוק מהעם.
<אלי סולם: אתם מוצאים תקציב לקשר עם הבוחר, תקראו מה חושבים אנשים, אזרחים תמימים שיושבים ורואים.
<אלי סולם: אגב, לחלק מהאנשים שאומרים שהם עובדים מאוד קשה, אני רוצה לספר לכם.
<אלי סולם: אולי אתם לא יודעים.
<אלי סולם: יש הרבה מאוד אנשים שעובדים מהבוקר עד הלילה בשתי משרות קשה מאוד והם מקבלים 8,000 שקל.
<אלי סולם: הם עובדים קשה לפחות כמו חלק מהאנשים פה, והם לא מעזים לחשוב שהם בעצמם יכולים להעלות לעצמם את השכר.
<אלי סולם: התהליך הזה שבו אתם מקבלים המלצה מוועדה חיצונית ואומרים: רק שנייה, לא.
<אלי סולם: ניתן לה עוד פעם מקצה חוזר.
<אלי סולם: ואחר כך עושים מקצה חוזר ואז אומרים לה: לא, בוא נעשה איזשהו דיל ביניים, הוא בעיני הציבור נראה ישראבלוף.
<אלי סולם: אלעזר שטרן, אתה מכיר את הנושא ממני תראו וכן תעשו.
<אלי סולם: זה מה שמצפים מכם.
<אלי סולם: תנו דוגמה אישית.
דוד ביטן: אתה מכיר את החוק בעניין הזה?
<אלי סולם: החוק הוא לא רלוונטי.
דוד ביטן: אה, "לא רלוונטי".
דוד ביטן: לשמוע את זה ממך לא רלוונטי?
<אלי סולם: לא.
<אלי סולם: אתם חברי הכנסת - - -
אורן אסף חזן: התנועה לאיכות השלטון קובעת שהחוק הוא לא רלוונטי.
דוד ביטן: זה לא מתאים לך אז הוא לא רלוונטי?
דוד ביטן: זה לא מתאים אז הוא לא רלוונטי.
<אלי סולם: זה ההזדמנות שלך - - -, אני רוצה להגיד לך - - -
<אלי סולם: אתה יכול להגיד לי חצוף?
אורן אסף חזן: אל תגיד לי - - -
דוד ביטן: חזן, חזן, מספיק.
יעל גרמן: החוק מאפשר לנו לקבל את ההמלצה של הוועדה הציבורית, כך אומר החוק.
<אלי סולם: חברי הוועדה המליצו משהו, אני חושב שחברי - - -
יעל גרמן: לא מחייב גם להעלות.
אורן אסף חזן: הוא השכיל את כולנו שהחוק לא רלוונטי, זה יפה.
דוד ביטן: אני מבקש לא לתת ציונים.
דוד ביטן: חזן, אל תיתן ציונים לתנועה לאיכות השלטון והם גם לא יתנו לח"כים ציונים, זה הכול.